ועדת הפנים ואיכות הסביבה, כנסת 17, פרוטוקול מספר 41, 2006-10-16 11:00

גאלב מג'אדלה: אני מבקש לפתוח את ישיבת הוועדה.

גאלב מג'אדלה: על סדר היום צו להסדרת הביטחון בגופים ציבוריים (שינוי התוספת השנייה לחוק) (מס' 2), התשס"ו-2006.

גאלב מג'אדלה: האם גברתי היועצת המשפטית רוצה להגיד דבר מה בתחילת הדיון?

מרים פרנקל-שור: כדאי שנציג המשרד לביטחון פנים יציג את הצו לוועדה.

דוד אזולאי: אדוני יושב-ראש הוועדה, יש לי הערה אחת לסדר.

דוד אזולאי: כתוב כאן: "מצורף בזה אישור ראש הממשלה מתאריך 16.8.06 ואישור שר התקשורת מיום 22.8.06 לתיקון התוספת כמתבקש".

דוד אזולאי: את אישור שר התקשורת אני רואה כאן, אבל אני לא רואה את אישור ראש הממשלה.

דוד אזולאי: לא נעביר כאן שום דבר ללא אישור של ראש הממשלה.

עודד ברוק: ראש הממשלה פשוט חתם ישירות על הצו.

עודד ברוק: ביקשנו את האישור וקיבלנו בחזרה חתימה ישירות על הצו.

מרים פרנקל-שור: זה היה צריך להיות במכתב ולא על הצו.

דוד אזולאי: לא משנה, העיקר שראש הממשלה חתם.

דוד אזולאי: אנחנו לא רוצים שייכשל או שיעשו משהו מאחורי גבו.

מרים פרנקל-שור: הוא לא צריך לחתום על הצו.

מרים פרנקל-שור: הוא צריך לחתום על האישור.

עודד ברוק: נבהיר את זה למשרד ראש הממשלה, שנציגיו נמצאים כאן.

עודד ברוק: התיקון המתבקש טכני במהותו.

עודד ברוק: החוק להסדרת הביטחון בגופים ציבוריים קובע, בין היתר, את הגופים המונחים על-ידי המשטרה והשב"כ בנושא אבטחה ואת יחסי הגומלין בין הגופים המונחים והמנחים.

עודד ברוק: עד היום אחד הגופים שנכלל במסגרת החוק היה רשות הדואר.

עודד ברוק: עם ביטול רשות הדואר והפיכתה לחברה ממשלתית בשם "חברת דואר ישראל בע"מ" אנחנו מבקשים לשנות גם את התוספת לחוק, הקובעת את הגופים המונחים, ולקבוע שבמקום "רשות הדואר" הגוף המונחה יהיה "חברת דואר ישראל בע"מ".

עודד ברוק: התיקון מתואם עם חברת "דואר ישראל בע"מ", משרד התקשורת ומשרד ראש הממשלה, כנדרש.

גאלב מג'אדלה: אולי בהזדמנות חגיגית זאת תסביר לנו להשכלתנו מה ההבדל המהותי בשינוי.

גאלב מג'אדלה: פרט לכך שפיטרתם מספר אנשים בסניפים, מה המהות?

דודי בכר: אנחנו בעיצומו של תהליך מעבר מחברה סטטוטורית לחברה פרטית.

דודי בכר: אנחנו כעת בשלב הביניים, של חברה ממשלתית, כאשר בעתיד צפוי שתעבור לחברה פרטית.

דודי בכר: מדברים על זה כבר כעת.

דודי בכר: אני לא יכול לציין לוח זמנים, אבל נאמר שהכיוון הוא הפרטה תוך שנה-שנתיים.

דודי בכר: הבדלים מהותיים – אין.

גאלב מג'אדלה: באילו שיפורים האזרח יזכה?

דודי בכר: התהליכים שהחברה עוברת – קודם כול לחשוב כחברה, להיות הרבה יותר מחויבת לתורים של הלקוחות.

דודי בכר: לא נכון להגיד שזה לא היה קיים גם קודם לכן, אבל עכשיו החיים בחברה הרבה יותר מהירים ומיידיים בהיבט השיווקי, במתן השירות, בגישה של "עם הפנים ללקוח".

מגלי והבה: יש הגדרת לוחות זמנים לשינוי הזה?

דודי בכר: זה כבר מתבצע.

מגלי והבה: אדוני היושב-ראש, אולי ראוי שנקיים דיון ונזמן את נציגי החברה שיפרטו על השירות שהחברה נותנת.

מגלי והבה: בטבריה למשל אדם שנכנס לסניף הדואר צריך לחכות זמן רב עד שיקבל שירות.

גאלב מג'אדלה: זה תחום של ועדת הכלכלה.

גאלב מג'אדלה: ראוי שיתקיים דיון כזה.

מגלי והבה: נאמר לי שאנשים בטבריה עשויים לחכות שעה-שעה וחצי כדי לשלוח מכתב.

מגלי והבה: הבוקר שמעתי ברדיו אזרחית מרעננה או גבעתיים שלעתים נאלצת לעמוד בתור שעה וחצי עד שהיא מגיעה לדלפק.

מגלי והבה: זה לא שיפור השירות.

מגלי והבה: אולי זה שיפור הרווחים הכספיים של החברות שעוסקות בנושא.

גאלב מג'אדלה: קיבלנו קצת אינפורמציה.

גאלב מג'אדלה: תודה רבה.

גאלב מג'אדלה: אם חבר הכנסת מגלי והבה רוצה להתעמק בעניין ולדאוג לשירות לאזרח, תעלה את זה בוועדת הכלכלה ושם תמצא אוזן קשבת אצל היושב-ראש, חבר הכנסת כחלון.

מגלי והבה: אני בטוח בכך.

גאלב מג'אדלה: מישהו רוצה להעיר בעקבות ההסברים של עו"ד ברוק?

מרים פרנקל-שור: משרד התקשורת מתכוון להעניק רשיונות לחברות נוספות?

דנה אלטבאואר: התחרות בתחום הדואר הכמותי נפתחה חודש לפני שהחברה הפכה להיות ממשלתית, ב-1 בפברואר.

דנה אלטבאואר: בינתיים ניתנו 4 היתרים לחברות פרטיות לחלק דואר כמותי.

דנה אלטבאואר: דואר כמותי זה לא הדואר שלי ושלך, אלא דואר שנשלח בכמות גדולה על-פי המוגדר בתקנות – מעל 1,000 מכתבים למשלוח או מעל 10,000 מכתבים למשלוח.

דנה אלטבאואר: בינתיים, כאמור, 4 חברות קיבלו היתרים והתחרות נפתחת.

דנה אלטבאואר: התחרות נפתחת על-פי מתווה – עד כה נפתחה התחרות ל-50% מן הדואר הכמותי, ביולי 2007 התחרות צפויה להיות בכל הדואר הכמותי.

דנה אלטבאואר: בחוק הדואר נקבע מתווה של פתיחה לתחרות של כל הדואר על-פי שיקולים מסוימים שנקבעו בו.

גאלב מג'אדלה: שלשום מישהו שאל אותי: מתכוונים לקחת קבלנים שיחלקו דואר?

גאלב מג'אדלה: לאן אני יכול לפנות כדי שתהיה לי פרנסה כזאת?

גאלב מג'אדלה: אמרתי שאני לא יודע.

גאלב מג'אדלה: הציבור שומע כנראה רבע או שליש מן האמיתות.

גאלב מג'אדלה: אני מציע לכם לפרסם בציבור את המהלך שאתם עורכים כדי שהציבור יידע.

גאלב מג'אדלה: בהתחלה כמעט צחקתי, שאלתי: מה זה קבלן לחלוקת דואר?

גאלב מג'אדלה: תהיתי, אבל היות ודיבר אתי אדם רציני הבנתי שהוא יודע חלק מן האמת מתוך אינפורמציה שהגיעה אליו.

גאלב מג'אדלה: אני מציע לכם לפרסם את זה כפי שצריך, גם בערבית, כדי שתוכלו לקבל הצעות טובות ממבחר גדול של אנשים, שלא תיפלו בתחילת דרככם בכל מיני מכשולים.

גאלב מג'אדלה: לדעתי חשוב מאוד שתפרסמו את העניין גם בערבית.

שרה מרום שלו: את השאלה ששאלת עכשיו אנחנו הצגנו עוד לפני פתיחת הישיבה.

גאלב מג'אדלה: אני שמח שקלעתי לדעת חכמים.

שרה מרום שלו: אנחנו פשוט ממשיכים עם אותן מגבלות כאשר מתבקשים לאשר הפרטות, כאן מבקשים את החלפת השֵם אך לא מפרטים את היסוד העומד מאחורי זה.

שרה מרום שלו: לא אומרים שזה הולך להפרטה.

שרה מרום שלו: כפי שהמשכת להגיד – יהיו קבלנים ופיטורי עובדים.

שרה מרום שלו: מה יהיה לאזרח לאור זה?

שרה מרום שלו: איננו יודעים, אבל פיטורי עובדים יהיו בוודאי, ובדואר עובדים הרבה מאוד אנשים.

גאלב מג'אדלה: מה גברתי מציעה, לא לאשר את התקנות?

שרה מרום שלו: אני מציעה לא לאשר אותן, בהחלט.

מרים פרנקל-שור: יש רקע להצעה.

מרים פרנקל-שור: הכנסת אישרה בחוק ההסדרים את ההפרטה.

מרים פרנקל-שור: זה בא למליאת הכנסת, והכנסת אישרה.

מרים פרנקל-שור: כל המהלך נדון בוועדת הכספים במסגרת חוק ההסדרים תשס"ד וזה אושר במליאת הכנסת.

מרים פרנקל-שור: הדיון שמתקיים כאן כעת הוא דיון המשך, דיון טכני בעקבות ההחלטה והחוק שנתקבל בכנסת.

גאלב מג'אדלה: זה לא בדיוק טכני, אבל זה המשך.

דנה אלטבאואר: היא כבר הפכה להיות חברה.

מרים פרנקל-שור: ברגע שיש חברה בה מתנהלים אותם דברים שהיו ברשות הדואר, ויש צורך גם באבטחה פיזית וגם באבטחת המידע, אנחנו כוללים את הגוף הזה ובעצם מחליפים את השם מ"רשות הדואר" ל"חברת דואר ישראל בע"מ".

מרים פרנקל-שור: ההליך נעשה כבר.

גאלב מג'אדלה: ההליך נעשה בחוק ההסדרים בוועדת הכספים ואחר-כך הוועדות המוסמכות ממשיכות את ההליך כדי להשלימו.

מרים פרנקל-שור: אין כבר רשות הדואר.

דנה אלטבאואר: הרשות כבר הפכה להיות חברה על-פי צו של ראש הממשלה, שר האוצר ושר התקשורת.

דנה אלטבאואר: היא הפכה לחברה ממשלתית ב-1 במרץ 2006.

גאלב מג'אדלה: אם כך, זה היה צריך להגיע שוב לוועדת הכספים.

גאלב מג'אדלה: זה הגיע לכאן בגלל הדבר הטכני של השֵם?

עודד ברוק: כיום אין יותר רשות הדואר.

עודד ברוק: בחוק קבוע שרשות הדואר מונחית על-ידי המשטרה והשב"כ, אבל אין יותר רשות דואר.

גאלב מג'אדלה: אחרי חוק ההסדרים הוועדה מוסמכת להמשיך את התהליך של השלמת ההחלטה מחוק ההסדרים.

גאלב מג'אדלה: אם כך, השינוי כאן הוא אכן טכני, רק השֵם.

גאלב מג'אדלה: אם לא היה שינוי שֵם זה לא היה מגיע לוועדת הפנים ואיכות הסביבה.

דוד אזולאי: זה מגיע לכאן בגלל נושא הביטחון, לא בנוגע להפרטה.

עודד ברוק: היום אין יותר רשות דואר אלא חברת דואר ישראל בע"מ.

עודד ברוק: אני צריך להנחות את הגוף.

עודד ברוק: לא אוכל להנחות את רשות הדואר כי הגוף הזה לא קיים יותר, אז אני צריך להנחות את חברת דואר ישראל בע"מ.

גאלב מג'אדלה: למה זה מגיע אלינו?

גאלב מג'אדלה: בשל תחום הביטחון?

גאלב מג'אדלה: אז זה לא טכני.

גבי פיסמן: זה טכני.

גבי פיסמן: אם לא תעשה את התיקון עכשיו לא תוכל להמשיך להנחות את הגוף, כי הגוף ששמו מצוין בחוק לא קיים.

דוד אזולאי: החברות שמחלקות דואר כמותי נכללות בחברת הדואר הזאת?

דנה אלטבאואר: לא.

דוד אזולאי: איך חלות הוראות הביטחון על אותן חברות?

דנה אלטבאואר: אם יחליט השר לביטחון פנים שהן צריכות להתווסף לתוספת השנייה, ייעשה תיקון.

מרים פרנקל-שור: למה לא עשיתם עד עכשיו?

עודד ברוק: אותן חברות אוספות דואר מגופים מוכרים וגדולים, כמו למשל חברת פלאפון, חברות ידועות, ומפיצות אותו באופן כמותי.

עודד ברוק: לכן עדיין לא צריכים להכליל אותן בתוספת.

עודד ברוק: ככל שתתרחב ההפרטה ויתווספו חברות, ויתווספו להן יכולות פעולה, נצטרך להכניס אותן לתוספת.

דוד אזולאי: מדובר כאן על החוק להסדרת הביטחון בגופים ציבוריים.

דוד אזולאי: אתה מדבר על החברה הממשלתית של הדואר, נכון?

עודד ברוק: לאו דווקא.

עודד ברוק: גם חברות פרטיות נכללות בתוספת.

דוד אזולאי: כרגע זה לא מוגדר.

עודד ברוק: התיקון הספציפי הזה מתייחס לחברה ספציפית אחת – חברת דואר ישראל בע"מ.

דוד אזולאי: אתה מדבר על הסדרת הביטחון בגוף החדש.

דוד אזולאי: מה עם יתר החברות שמחלקות דואר כמותי?

דוד אזולאי: אם נאשר כעת את הצו כלשונו, בעצם לאותן חברות אין שום כיסוי ביטחוני.

עודד ברוק: הגופים האחרים, נכון להיום, לא מונחים על-ידי המשטרה.

עודד ברוק: ככל שיתרחבו השירותים שיוכלו לתת – יוכנסו אף הם לתוספת.

עודד ברוק: כיום הם מבצעים פעילות מול גוף מוגדר.

עודד ברוק: הם הולכים לחברה גדולה ומפיצים עבורה 100,000 מכתבים למשל.

עודד ברוק: עדיין אין להם סניפים.

עודד ברוק: כלומר, הצורך של המשטרה להנחות אותם עדיין קטן יותר.

דוד אזולאי: אתה מדבר לא רק על בדיקת דברי הדואר אלא גם על אבטחת המבנה.

עודד ברוק: גם כאשר הם בודקים דברי דואר, הרי הם מקבלים את זה מגוף מסוים.

עודד ברוק: עדיין אין צורך להנחות אותם ספציפית.

עודד ברוק: ככל שיתרחבו התפקידים שלהם, ככל שהרשיון שלהם לתת שירותים יורחב בוודאי יידרש להכניס אותם אל תוך החוק.

מרים פרנקל-שור: צודק חבר הכנסת אזולאי.

מרים פרנקל-שור: זה חוק להסדרת הביטחון בגופים ציבוריים.

מרים פרנקל-שור: נכון שבתוספת השנייה יש גופים פרטיים, אבל הם בעצם גופים דו-מהותיים, שהתשתית האסטרטגית שלהם בעלת פן ציבורי נרחב מאוד.

מרים פרנקל-שור: כדי להכניס חברות פרטיות, כאשר בהחלט עולה הצורך, נדרש להכניס שינוי בחוק להסדרת הביטחון בגופים ציבוריים.

גבי פיסמן: זה תיקון אחר.

מרים פרנקל-שור: יתכן שזה תיקון אחר.

מרים פרנקל-שור: לא רק שינוי התוספת, אלא יהיה צורך בשינוי החוק.

עודד ברוק: אני מוכן לחשוב על כך.

מרים פרנקל-שור: לא ברור ומובן מאליו שנוכל לשנות את התוספת כאשר מדובר בחברות פרטיות.

עודד ברוק: כי השירות שהם נותנים הוא שירות ציבורי.

מרים פרנקל-שור: נכון, ובכל זאת צריך להבדיל בין חברה שמחלקת דואר והיא בשירות הציבורי ובין חברת החשמל, שיש לה משמעות אסטרטגית מבחינת ביטחון המדינה.

גאלב מג'אדלה: את אומרת ש-4 חברות זכו ברשיון?

דנה אלטבאואר: לא זכו.

דנה אלטבאואר: 4 החברות הללו הגיעו, הגישו בקשה על-פי טופס שנמצא באתר המשרד וקיבלו היתר.

גאלב מג'אדלה: מתי זה מתחיל לעבוד?

דנה אלטבאואר: התחילו ב-1 בפברואר 2006.

דנה אלטבאואר: יש כאן שני עניינים: הפתיחה לתחרות, ומה שקורה עם חברת הדואר.

דנה אלטבאואר: הפתיחה לתחרות נעשית במקביל, בלי קשר לחברת הדואר.

דנה אלטבאואר: המדינה החליטה, כפי שהיועצת המשפטית אמרה, בחוק ההסדרים 2004 לפתוח את תחום הדואר לתחרות, שלא יהיה במונופול של חברת הדואר, על-פי תחומים מסוימים ועל-פי היתרים שיינתנו על-ידי משרד התקשורת.

דנה אלטבאואר: כלומר, אני יכולה להקים חברה ולהתחיל לתת שירותים של חלוקת דואר.

דנה אלטבאואר: עד עתה התחום הזה היה בבלעדיות של רשות הדואר, שהיום היא חברת הדואר.

דנה אלטבאואר: מ-1 בפברואר התחלנו לחלק היתרים.

דנה אלטבאואר: את כל זה אפשר לראות באתר משרד התקשורת.

עודד ברוק: עליכם לזכור שכעת הם מחלקים רק במאסות, כלומר דואר פרסומי וכדומה.

דוד אזולאי: איפה הם מקבלים את זה?

עודד ברוק: מחברות שהן פונים אליהן.

דוד אזולאי: מישהו בודק את דברי הדואר מבחינה ביטחונית?

גאלב מג'אדלה: מה הוא סניף הדואר הפרטי שנמצא ליד מקום המגורים שלי?

דודי בכר: חברת הדואר עדיין מעסיקה קבלני-משנה.

דודי בכר: יש לה 700 יחידות דואר מדן ועד אילת.

דודי בכר: לא כולם עובדי החברה, חלקם זכיינים, קבלני-משנה.

דודי בכר: בישובים קטנים שכלכלית לא משתלם להקים בהם סניף גדול מקימים סוכנות.

דודי בכר: הסוכנות הזאת יוצאת למכרז חיצוני שמתפרסם בעיתון והזכיין מפעיל את כל שירותי הדואר בישוב, כפוף להנחיות מסוימות ויש הסדרי תשלום בינו ובין חברת הדואר.

גאלב מג'אדלה: הוא פותח את הסניף גם בשעות לא שגרתיות, למשל בשבת.

דודי בכר: תלוי היכן נמצאת היחידה הזאת.

גאלב מג'אדלה: בכפר קרע.

דודי בכר: הוא יכול לפתוח את הסניף בשבת.

דודי בכר: יש פעילות בשבת, בימי ראשון ובימי שישי בשעות שסניפי הדואר סגורים.

דודי בכר: יש 400 קבלני-משנה כאלה.

דוד אזולאי: לא קיבלתי עדיין תשובה על האבטחה בנוגע לדואר הכמותי.

דוד אזולאי: אני סבור שהתחום הזה פרוץ.

דוד אזולאי: כאשר מגיע דואר כזה אני לא יודע אם נבדק ביטחונית.

דוד אזולאי: אשמח מאוד לקבל הסבר.

דודי בכר: סל השירותים שנתנו כרשות לא השתנה מאז הפכנו לחברה.

דודי בכר: יש מספר דברים עקרוניים שבגינם שירות הביטחון הכללי והמשטרה מחייבים אותנו בהנחיות, שלא מחייבות חברה פרטית כמו למשל "כץ הובלות".

דודי בכר: לחברת "כץ הובלות", חברת שליחים, יש 20 אופנועים, הם מגיעים לאזרח, לוקחים דואר ומעבירים.

דודי בכר: בזה המשטרה לא מתעסקת, וגם לא שירות הביטחון הכללי, אבל אם דואר מועלה על מטוס – וזה התחום בו אנו מתעסקים – כל דבר דואר שעולה על מטוס מחייב אותנו בסדרת הנחיות, נהלים וחוקים.

דודי בכר: 4 החברות שקיבלו היתר לפעול בתחום הדואר הכמותי לא נותנות את השירותים הללו.

דוד אזולאי: הן נותנות את השירות רק בתוך הארץ, אולם גם בתוך הארץ עדיין אין מענה לנושא הבטיחותי.

דוד אזולאי: יש בעיה, רבותי.

דודי בכר: נכון.

דודי בכר: עליי להבהיר שהסדרת הביטחון ברשות הדואר לא השתנתה כשהפכנו לחברה, אנחנו נותנים אותם שירותים ומחויבים באותן חובות, שלא חלות על חברות אחרות, כמו למשל סניף שנכנסים אליו 100 אנשים וחייבים להעסיק שומר שיעמוד בכניסה.

דודי בכר: ב-4 החברות שקיבלו היתר אין דבר כזה.

דודי בכר: אולי אנחנו עדיין בשלב מוקדם וצריך לחשוב על זה לקראת העתיד, אבל במנותק ממה שאנחנו צריכים כרגע.

דודי בכר: זה אפילו לא אינטרס שלנו.

דודי בכר: מבחינתנו – נעשה את העבודה ואם השב"כ והמשטרה לא ינחו אותנו לא נהיה מחויבים לכלום וזה יפגע בביטחון הציבור.

דודי בכר: לכן משרד הפנים ומשרד ראש הממשלה חתמו על הצו ואישרו אותו.

גאלב מג'אדלה: האם קורה שמעלים דברי דואר על מטוס מבלי לבדוק אותם?

דודי בכר: למיטב ידיעתי, לא.

גאלב מג'אדלה: מנהלת הוועדה, גברת יפה שפירא, אומרת שהיא שלחה לבנה מכתב לחוץ-לארץ לא דרך רשות הדואר והיא חושדת שהמכתב לא נבדק.

יפה שפירא: אני לא חושדת.

יפה שפירא: אני אומרת שאפשר לשלוח גם לא דרך חברת הדואר.

דודי בכר: לא כל דבר שנשלח לחוץ-לארץ נשלח דרך חברת הדואר, יש גם חברות אחרות.

גאלב מג'אדלה: אבל בסופו של דבר הדואר מגיע לאיזו תחנה שם הכול נבדק?

דודי בכר: כן.

דודי בכר: יש גם חברות בלדרות.

מרים פרנקל-שור: זה לא בגלל חברת הדואר, אלא כי דברי הדואר מגיעים למקום כלשהו שם האחריות עוברת למישהו אחר.

דוד אזולאי: אדוני היושב-ראש, אני רוצה להאיר תשומת לב חברי הוועדה.

דוד אזולאי: נאשר את התקנות היום, אני מבין שזה עניין טכני בלבד, אבל אני מתרשם שיש כאן פרצה בכל הקשור לחברות שהוזכרו כאן שמחלקות דואר כמותי.

דוד אזולאי: אני סבור שהנושא הזה פרוץ וצריך לתת עליו את הדעת.

מרים פרנקל-שור: אז המשרד לביטחון פנים צריך להציע תיקון חקיקה.

דוד אזולאי: אני אומר כבר פעם שנייה, העניין הזה לא ברור לי, לא קיבלתי תשובה ברורה.

גאלב מג'אדלה: ההערה שלך נרשמה.

גאלב מג'אדלה: אני מציע שחבר הכנסת אזולאי ישלח מכתב אל מי שצריך ויבקש לקבל תשובה.

גאלב מג'אדלה: אם לא תקבל תשובה, אנחנו מוכנים לטפל בעניין הזה כוועדה.

גאלב מג'אדלה: כרגע גם אם לא נאשר את הצו לא נקבל תשובה.

גאלב מג'אדלה: אני מציע שלא נעכב את התהליך ונאשר את הצו, ובמקביל נבדוק את הבעיה שהעלית כאן.

גאלב מג'אדלה: אני בהחלט מוכן לטפל בזה ביחד אתך ולדרוש תשובה.

גאלב מג'אדלה: אני לא רוצה שניראה כאילו אנו שמים מקלות בגלגלים.

דוד אזולאי: לא, חס וחלילה.

דוד אזולאי: אדוני היושב-ראש, אמרתי שעניין הסדרת הביטחון בדואר הכמותי צריך לקבל תשובה בלי שום קשר לצו שלפנינו.

גאלב מג'אדלה: זכותך לתבוע שיינתן פתרון לשאלות העולות מעבר לאישור הצו.

דוד אזולאי: אמרתי שאין לי בעיה עם אישור הצו, זה נושא טכני בעיקרו, אבל כדאי שניקח לתשומת לבנו את הסדרת הביטחון גם בדואר הכמותי.

גאלב מג'אדלה: מי בעד אישור הצו להסדרת הביטחון בגופים ציבוריים (שינוי התוספת השנייה לחוק) (מס' 2), התשס"ו-2006?

גאלב מג'אדלה: מי נגד?

גאלב מג'אדלה: מי נמנע?

גאלב מג'אדלה: בעד הצו להסדרת הביטחון בגופים ציבוריים (שינוי התוספת השנייה לחוק) (מס' 2), התשס"ו-2006– 4 נגד – אין נמנעים – אין הצו נתקבל.

גאלב מג'אדלה: הצו אושר פה אחד, בלי מתנגדים ובלי נמנעים.

גאלב מג'אדלה: במקביל אני מבקש, חבר הכנסת אזולאי, שתעלה את הנושא בפני הגורמים הנוגעים בדבר.

גאלב מג'אדלה: כדי שיטפלו אנחנו צריכים לפנות אליהם.

עודד ברוק: הוא יקבל תשובה מהגורמים המקצועיים.

גאלב מג'אדלה: אחרי שאישרנו את הצו אני מבקש שתתנו את הדעת לשאלה של חבר הכנסת אזולאי ותשיבו לו, עם העתק לוועדת הפנים ואיכות הסביבה.

גאלב מג'אדלה: תודה רבה לכולם.